[{"text_idx": "#000000", "text": "Cyngor a Chymorth i Arweinwyr"}, {"text_idx": "#000002", "text": "Yn anffodus, mae\u2019r anghenion yn ein cymdeithas wedi tyfu i\u2019r fath raddau fel bod mannau cynnes wedi dod yn anghenraid i lawer ledled y wlad, gyda mannau cynnes yn ymddangos mewn llyfrgelloedd, canolfannau cymunedol ac hyd yn oed amgueddfeydd. Ond mae cyfran fawr o\u2019r gofodau hyn yn cael eu rhedeg gan eglwysi, ac mae llawer o\u2019n heglwysi Bedyddiedig wedi teimlo\u2019r alwad i weld sut y gallant ddefnyddio eu cyfleusterau i gyfrannu at gyrraedd yr angen mawr yma \u2013 gan gyfuno\u2019r angen am gynhesrwydd sylfaenol gyda bwyd a chwmni\u0308aeth."}, {"text_idx": "#000003", "text": "\u2018Fel llawer o eglwysi, rydym wedi ei chael yn her i weld sut allwn ni helpu pobl yn ein cymuned yn ystod y gaeaf hwn,\u2019 meddai Phil Hibbert, gweinidog Eglwys Bethel yn Llanilltud Fawr, Bro Morgannwg. Ers mis Gorffennaf mae\u2019r eglwys wedi bod yn siarad a\u0302 sefydliadau ac eglwysi yn y dref ynghylch sut y gallent gydlynu eu darpariaeth mewn ffordd sy\u2019n cynnig gofodau drwy gydol yr wythnos ond sy\u2019n caniata\u0301u i bob un fod a\u0302\u2019i flas unigryw ei hun. Y canlyniad yw ymgyrch ar y cyd a\u0302 brandio cyson iddo. Fel hyn mae Bethel yn gwybod bod o leiaf pum lle cynnes ar gael ar draws yr wythnos maent yn gallu cyfeirio pobl atyn nhw. Mae\u2019r eglwys ei hun wedi sefydlu\u2019r hyn y mae\u2019n ei alw\u2019n \u201cWarm Wednesdays\u201d, sy\u2019n rhedeg yn uniongyrchol ar o\u0302l ysgol a hefyd pan fydd y banc bwyd (sy\u2019n cael ei gynnal ym Methel) yn gorffen. \u2018Mae\u2019r gofod cynnes yn cynnig yn union hynny,\u2019 eglura Phil. \u2018Amgylchedd hamddenol a chynnes.\u2019 Gan redeg o 3:15pm \u2013 5pm mae yno ddiodydd poeth, byrbrydau, teganau ac ardal lle gellir gwneud gwaith cartref. Dywed Phil eu bod wedi ceisio ei gadw mor agored a\u0302 phosib o ran yr hyn maent yn ei gynnig \u2018oherwydd ein bod am i\u2019r rhai sy\u2019n mynychu ddweud wrthym beth sydd ei angen arnynt, yn hytrach nag i ni gymryd yn ganiataol.\u2019"}, {"text_idx": "#000004", "text": "Mae rhai eglwysi wedi penderfynu manteisio ar y cyfle i ganolbwyntio eu harlwy ar rannu prydau bwyd, fel Capel Pentref ym mhentref y Bontnewydd-ar-Wy yng nghanolbarth Cymru. Maen nhw am gynnig \u201clle croesawgar cynnes i unrhyw un fyddai\u2019n mwynhau ychydig o gwmni dros bryd o fwyd bob mis \u2013 does dim angen cysylltiad capel. Mae rhai ohonom sy\u2019n aml yn bwyta ar ein pennau ein hunain yn gwerthfawrogi sgwrs bob nawr ac yn y man!\u201d Y tro diwethaf, fe gasglodd tua 25 o bobl yn neuadd y capel ac \u201croedd y bwrlwm yn yr ystafell yn hyfryd wrth i\u2019r slow cookers wagio\u2019n raddol a chafwyd hyd i ambell frathiad o bwdin hefyd.\u201d"}, {"text_idx": "#000005", "text": "Yn yr un modd yn Aberteifi, mae Eglwys Fedyddiedig Mount Zion wedi agor eu hadeilad bob dydd Mawrth o 3:30 tan 9pm, gyda phryd o fwyd dau gwrs yn ffurfio canolbwynt i\u2019r cyfnod hwn \u2013 boed yn cawl a chrymbl neu daten bo\u0302b gyda brownie i bwdin. Ac yng Nghaernarfon, mae Eglwys Caersalem bellach yn rhedeg sesiwn \u2018Cawl a Chwmni\u2019 dros amser cinio estynedig bob dydd Iau. Fel mae Rhys Llwyd, bugail yr eglwys, yn ei esbonio \u2018os ydan ni fel cymuned eglwysig yn mynd i wario arian ar redeg adeilad, yna mae angen i ni ei ddefnyddio i wasanaethu pobl. Beth ydy hi\u2019n ei olygu i ddangos cariad Cristnogol yn y tymor hwn os nad gwneud rhywbeth fel hyn?\u2019"}, {"text_idx": "#000006", "text": "Mewn sawl un o\u2019r cyd-destunau hyn, un thema gyffredin sy\u2019n dod i\u2019r amlwg sef bod y cyfle i bobl gael cwmni eraill yr un mor bwysig fel ffactor a\u0302\u2019r cynhesrwydd ei hun. Ym Mount Zion ar nos Fawrth oerllyd mae \u2018na fwrlwm wrth i fwyd gael ei baratoi a\u2019i weini i grw\u0302p o ryw 20 o bobl. Mae Eirian, un o\u2019r nifer o wirfoddolwyr tu o\u0302l i\u2019r fenter, yn esbonio ffordd mor dda mae hyn wedi bod iddynt ddod i adnabod pobl. \u2018Ryn ni\u2019n disgwyl cario hwn ymlaen yn dda i\u2019r flwyddyn newydd. Mae\u2019n fater o garu ein cymydog on\u2019d yw e \u2013 yn union fel mae Iesu\u2019n ei orchymyn\u2019."}, {"text_idx": "#000007", "text": "\u2018Mae na frwdfrydedd newydd yn yr Eglwys a theimlad cyffroes am ein dyfodol!\u2019 esboniai Glyndwr Prideaux, o Eglwys Fedyddiedig Penuel Newydd, Gorseinon. Y rheswm am yr optimistiaeth newydd yw..."}, {"text_idx": "#000009", "text": "Mae eglwys y Bedyddwyr Aenon, Sandy Hill yn gymuned fechan o 13 aelod, sydd wedi cyfarfod yn ei chwm cul yn agor ar ddyfroedd Aberdaugleddau ers 1812. Ond mae\u2019r gynulleidfa wledig hon bellach yn arwain y ffordd ymhlith eglwysi Bedyddwyr yng Nghymru am ei..."}, {"text_idx": "#000011", "text": "\u2018Peth mawr yw rhoi\u2019r person chi\u2019n caru mwya\u2019n y byd i ofal rhywun arall!\u2019 Yr her fawr i gartre preswyl yw i anrhydeddu hynny..."}, {"text_idx": "#000012", "text": "Tanysgrifiwch i dderbyn ein hebyst misol am newyddion, digwyddiadau a mwy:"}]